CELEX: 32019D1949
Language: el
Date: 2019-11-25 00:00:00
Title: Απόφαση (ΕΕ) 2019/1949 του Συμβουλίου ληφθείσα διά κοινής συμφωνίας με την εκλεγείσα Πρόεδρο της Επιτροπής της 25ης Νοεμβρίου 2019 για την κατάρτιση του καταλόγου των άλλων προσώπων τα οποία το Συμβούλιο προτείνει να διορισθούν ως μέλη της Επιτροπής και για την κατάργηση και αντικατάσταση της απόφασης (EΕ) 2019/1393

26.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 304/16
               
            
         ΑΠΟΦΑΣΗ (ΕΕ) 2019/1949 ΤΟΥ ΣΥΜΒΟΥΛΙΟΥ
         ληφθείσα διά κοινής συμφωνίας με την εκλεγείσα Πρόεδρο της Επιτροπής
         της 25ης Νοεμβρίου 2019
         για την κατάρτιση του καταλόγου των άλλων προσώπων τα οποία το Συμβούλιο προτείνει να διορισθούν ως μέλη της Επιτροπής και για την κατάργηση και αντικατάσταση της απόφασης (EΕ) 2019/1393
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 17 παράγραφοι 3 και 5 και το άρθρο 17 παράγραφος 7 δεύτερο εδάφιο,
         Έχοντας υπόψη την απόφαση 2013/272/ΕΕ του Ευρωπαϊκού Συμβουλίου, της 22ας Μαΐου 2013, σχετικά με τον αριθμό των μελών της Ευρωπαϊκής Επιτροπής (1),
         Εκτιμώντας τα ακόλουθα:
         
                     (1)
                  
                  
                     Η θητεία της Επιτροπής που διορίσθηκε με την απόφαση 2014/749/ΕΕ (2) του Ευρωπαϊκού Συμβουλίου έληξε την 31η Οκτωβρίου 2019.
                  
               
                     (2)
                  
                  
                     Θα πρέπει να διορισθεί νέα Επιτροπή, απαρτιζόμενη από έναν υπήκοο εκάστου κράτους μέλους, συμπεριλαμβανομένου του Προέδρου της και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, με διάρκεια θητείας έως τις 31 Οκτωβρίου 2024.
                  
               
                     (3)
                  
                  
                     Το Ευρωπαϊκό Συμβούλιο επέλεξε την κα Ursula VON DER LEYEN ως το πρόσωπο που προτείνει στο Ευρωπαϊκό Κοινοβούλιο για Πρόεδρο της Επιτροπής, και το Ευρωπαϊκό Κοινοβούλιο την εξέλεξε ως Πρόεδρο της Επιτροπής κατά τη σύνοδο της ολομέλειάς του στις 16 Ιουλίου 2019.
                  
               
                     (4)
                  
                  
                     Στις 5 Αυγούστου 2019, το Ευρωπαϊκό Συμβούλιο, σε συμφωνία με την εκλεγείσα Πρόεδρο της Επιτροπής, διόρισε τον κ. Josep BORRELL FONTELLES ως Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας, σύμφωνα με το άρθρο 18 παράγραφος 1 της Συνθήκης για την Ευρωπαϊκή Ένωση (ΣΕΕ).
                  
               
                     (5)
                  
                  
                     Με την απόφαση (EΕ) 2019/1393 (3), το Συμβούλιο κατάρτισε σε κοινή συμφωνία με την εκλεγείσα Πρόεδρο της Επιτροπής τον κατάλογο των άλλων προσώπων που προτείνει να διορισθούν ως μέλη της Επιτροπής με θητεία έως την 31η Οκτωβρίου 2024.
                  
               
                     (6)
                  
                  
                     Στις 19 Οκτωβρίου 2019, το Ηνωμένο Βασίλειο υπέβαλε αίτημα παράτασης, έως τις 31 Ιανουαρίου 2020, της προθεσμίας που προβλέπεται στο άρθρο 50 παράγραφος 3 της ΣΕΕ. Με επιστολή της 28ης Οκτωβρίου 2019, το σχέδιο κειμένου της απόφασης του Ευρωπαϊκού Συμβουλίου, με την οποία παρατείνεται η εν λόγω προθεσμία έως την ημερομηνία που ζητήθηκε, διαβιβάστηκε στο Ηνωμένο Βασίλειο, για τη σύμφωνη γνώμη του. Με επιστολή της 28ης Οκτωβρίου 2019, το Ηνωμένο Βασίλειο συμφώνησε, βάσει του άρθρου 50 παράγραφος 3 της ΣΕΕ, ως προς την παράταση και ως προς το κείμενο της απόφασης του Ευρωπαϊκού Συμβουλίου. Στις 29 Οκτωβρίου 2019, το Ευρωπαϊκό Συμβούλιο εξέδωσε την εν λόγω απόφαση (4).
                  
               
                     (7)
                  
                  
                     Συμφωνώντας με την απόφαση (EΕ) 2019/1810, το Ηνωμένο Βασίλειο επιβεβαίωσε τη δέσμευσή του να ενεργήσει με εποικοδομητικό και υπεύθυνο τρόπο καθ’ όλη τη διάρκεια της περιόδου παράτασης σύμφωνα με το καθήκον της καλόπιστης συνεργασίας. Συμφώνησε επίσης ότι η παράταση δεν μπορεί να υπονομεύσει την εύρυθμη λειτουργία της Ένωσης και των θεσμικών της οργάνων. Τέλος, επειδή η παράταση συνεπάγεται, σύμφωνα με το άρθρο 50 της ΣΕΕ, ότι το Ηνωμένο Βασίλειο παραμένει κράτος μέλος με πλήρη δικαιώματα και υποχρεώσεις έως την ημερομηνία αποχώρησης, το Ηνωμένο Βασίλειο συμφώνησε ότι αυτό περιλαμβάνει την υποχρέωση να προτείνει υποψήφιο για διορισμό ως μέλος της Επιτροπής. Ωστόσο, το Ηνωμένο Βασίλειο δεν πρότεινε υποψήφιο Επίτροπο.
                  
               
                     (8)
                  
                  
                     Στις 6 Νοεμβρίου 2019, η εκλεγείσα Πρόεδρος της Επιτροπής κάλεσε το Ηνωμένο Βασίλειο να προτείνει ένα πρόσωπο (ή περισσότερα) το οποίο, βάσει των γενικών προσόντων, της ανεξαρτησίας και της ευρωπαϊκής δέσμευσής του, θα ήταν κατάλληλο να καταστεί μέλος της επόμενης Επιτροπής. Το Ηνωμένο Βασίλειο δεν απάντησε στην εν λόγω επιστολή. Στις 12 Νοεμβρίου 2019, η εκλεγείσα Πρόεδρος της Επιτροπής απέστειλε δεύτερη επιστολή με την ίδια πρόσκληση, υπενθυμίζοντας τις υποχρεώσεις του Ηνωμένου Βασιλείου βάσει της Συνθήκης για την ΕΕ, και της απόφασης (ΕΕ) 2019/1810. Στις 13 Νοεμβρίου 2019, το Ηνωμένο Βασίλειο απάντησε και στις δύο επιστολές, αναφέροντας ότι δεν είναι σε θέση να προτείνει υποψήφιο για το αξίωμα του Επιτρόπου εν όψει των προσεχών γενικών εκλογών. Στις 14 Νοεμβρίου 2019, η Επιτροπή κίνησε διαδικασία επί παραβάσει κατά του Ηνωμένου Βασιλείου, επειδή δεν πρότεινε υποψήφιο Επίτροπο, με επίσημη προειδοποιητική επιστολή προς το Ηνωμένο Βασίλειο, σύμφωνα με το άρθρο 258 της συνθήκης για τη λειτουργία της Ευρωπαϊκής Ένωσης (ΣΛΕΕ). Στη συγκεκριμένη επιστολή, η Επιτροπή υπενθυμίζει ότι, σύμφωνα με πάγια νομολογία του Δικαστηρίου της ΕΕ, κράτος μέλος δεν μπορεί να επικαλείται διατάξεις της εσωτερικής του έννομης τάξης για να δικαιολογήσει την παράβαση των υποχρεώσεων που απορρέουν από το δίκαιο της Ένωσης. Οι αρχές του Ηνωμένου Βασιλείου είχαν προθεσμία έως τις 22 Νοεμβρίου 2019 ώστε να υποβάλουν τις παρατηρήσεις τους σχετικά με την επίσημη προειδοποιητική επιστολή.
                  
               
                     (9)
                  
                  
                     Το Συμβούλιο σημειώνει ότι, παρά τις υποχρεώσεις βάσει του ενωσιακού δικαίου που υπενθυμίστηκαν με την απόφαση (EΕ) 2019/1810 και συμφωνήθηκαν συγκεκριμένα από το Ηνωμένο Βασίλειο, το Ηνωμένο Βασίλειο δεν έχει προτείνει υποψήφιο ως μέλος της Επιτροπής. Αυτό δεν μπορεί να υπονομεύσει την εύρυθμη λειτουργία της Ένωσης και των θεσμικών της οργάνων και, ως εκ τούτου, δεν μπορεί να αποτελέσει εμπόδιο στον διορισμό της νέας Επιτροπής, η οποία θα πρέπει το συντομότερο δυνατό να αρχίσει να ασκεί όλες τις αρμοδιότητές της βάσει των Συνθηκών. Το Συμβούλιο σημειώνει ότι, αν και προτείνονται ως μέλη της Επιτροπής μόνο 27 άτομα, η Επιτροπή αποτελείται, σύμφωνα με την απόφαση 2013/272/ΕΕ, από αριθμό μελών ίσο προς τον αριθμό των κρατών μελών. Σημειώνει επίσης ότι, μετά τον διορισμό της Επιτροπής, εφαρμόζεται το άρθρο 246 δεύτερο εδάφιο της ΣΛΕΕ.
                  
               
                     (10)
                  
                  
                     Σε κοινή συμφωνία με την εκλεγείσα Πρόεδρο της Επιτροπής, η απόφαση (EΕ) 2019/1393 θα πρέπει να καταργηθεί και να αντικατασταθεί δια της παρούσης, προτού τεθεί ενώπιον του Ευρωπαϊκού Κοινοβουλίου προς ψήφο έγκρισης ο κατάλογος που περιλαμβάνει.
                  
               
                     (11)
                  
                  
                     Σύμφωνα με το άρθρο 17 παράγραφος 7 τρίτο εδάφιο της ΣΕΕ, ο Πρόεδρος, ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας και τα λοιπά μέλη της Επιτροπής υπόκεινται, ως σώμα, σε ψήφο έγκρισης του Ευρωπαϊκού Κοινοβουλίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Σε κοινή συμφωνία με την κα Ursula VON DER LEYEN, εκλεγείσα Πρόεδρο της Επιτροπής, το Συμβούλιο προτείνει να διορισθούν μέλη της Επιτροπής τα κάτωθι πρόσωπα, με θητεία έως την 31η Οκτωβρίου 2024:
            
                         
                     
                     
                        κ. Thierry BRETON
                     
                  
                         
                     
                     
                        κα Helena DALLI
                     
                  
                         
                     
                     
                        κ. Valdis DOMBROVSKIS
                     
                  
                         
                     
                     
                        κα Elisa FERREIRA
                     
                  
                         
                     
                     
                        κα Mariya GABRIEL
                     
                  
                         
                     
                     
                        κ. Paolo GENTILONI
                     
                  
                         
                     
                     
                        κ. Johannes HAHN
                     
                  
                         
                     
                     
                        κ. Phil HOGAN
                     
                  
                         
                     
                     
                        κα Ylva JOHANSSON
                     
                  
                         
                     
                     
                        κα Věra JOUROVÁ
                     
                  
                         
                     
                     
                        κα Στέλλα ΚΥΡΙΑΚΙΔΟΥ
                     
                  
                         
                     
                     
                        κ. Janez LENARČIČ
                     
                  
                         
                     
                     
                        κ. Didier REYNDERS
                     
                  
                         
                     
                     
                        κ. Μαργαρίτης ΣΧΟΙΝΑΣ
                     
                  
                         
                     
                     
                        κ. Nicolas SCHMIT
                     
                  
                         
                     
                     
                        κ. Maroš ŠEFČOVIČ
                     
                  
                         
                     
                     
                        κα Kadri SIMSON
                     
                  
                         
                     
                     
                        κ. Virginijus SINKEVIČIUS
                     
                  
                         
                     
                     
                        κα Dubravka ŠUICA
                     
                  
                         
                     
                     
                        κ. Frans TIMMERMANS
                     
                  
                         
                     
                     
                        κα Jutta URPILAINEN
                     
                  
                         
                     
                     
                        κα Adina VĂLEAN
                     
                  
                         
                     
                     
                        κ. Olivér VÁRHELYI
                     
                  
                         
                     
                     
                        κα Margrethe VESTAGER
                     
                  
                         
                     
                     
                        κ. Janusz WOJCIECHOWSKI
                     
                  επιπλέον του:
            
                         
                     
                     
                        κ. Josep BORRELL FONTELLES, ο οποίος διορίσθηκε Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας.
                     
                  
         
            Άρθρο 2
            Η παρούσα απόφαση καταργεί και αντικαθιστά την απόφαση (ΕΕ) 2019/1393.
         
         
            Άρθρο 3
            Η παρούσα απόφαση τίθεται σε ισχύ την ημέρα εκδόσεώς της.
         
         
            Άρθρο 4
            Η παρούσα απόφαση διαβιβάζεται στο Ευρωπαϊκό Κοινοβούλιο.
         
         
            Άρθρο 5
            Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               F. MOGHERINI
            
         
         
            (1)  ΕΕ L 165 της 18.6.2013, σ. 98.
         
            (2)  Απόφαση 2014/749/ΕΕ του Ευρωπαϊκού Συμβουλίου, της 23ης Οκτωβρίου 2014, για τον διορισμό της Ευρωπαϊκής Επιτροπής (ΕΕ L 311 της 31.10.2014, σ. 36).
         
            (3)  Απόφαση (ΕΕ) 2019/1393 του Συμβουλίου, ληφθείσα διά κοινής συμφωνίας με την εκλεγείσα Πρόεδρο της Επιτροπής, της 10ης Σεπτεμβρίου 2019, για την κατάρτιση του καταλόγου των άλλων προσώπων τα οποία το Συμβούλιο προτείνει να διορισθούν ως μέλη της Επιτροπής (ΕΕ L 233 I της 10.9.2019, σ. 1).
         
            (4)  Απόφαση (EΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο, της 29ης Οκτωβρίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278 I της 30.10.2019, σ.1).